ועדת הכלכלה, כנסת 23, פרוטוקול מספר 150, 2020-12-13 09:45

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת – 13 בדצמבר 2020, כ"ז בכסלו התשפ"א, הנושא:

יעקב מרגי: הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 4), התשפ"א-2020.

יעקב מרגי: עורכת דין רננה, בבקשה.

רננה שחר: זו הארכה ב-28 ימים של התקנות הקיימות.

יעקב מרגי: את לא חושבת שאנחנו צריכים לקבל הסבר על התמונות שראינו בשדות התעופה?

רננה שחר: נדמה לי שנמצא איתנו מישהו מרשות שדות התעופה שאמור לדבר על זה, לתת לכם הסברים.

יעקב מרגי: אני חושב שהם צריכים לגבות את הצ'קים שאת נותנת לנו פה בדיונים על המסלול ועל המתווה שאנחנו חושבים שהוא בטוח.

יעקב מרגי: במציאות קורה מה שקורה.

רננה שחר: עד כמה שאני מבינה, אדוני, מדובר באירוע חד-פעמי שנוצר מעומס של טיסות ונוסעים ומטופל על ידי רש"ת וביקורת הגבולות.

רננה שחר: היום יש סיור בנתב"ג של הנהלת המשרד שהולכת להסתכל על זה.

רננה שחר: הדאגה שלך במקומה והיא אכן מטופלת, לפי מה שאני מבינה.

ענת סתיו: מבוצעות היום פגישות בין הנהלת משרד התחבורה, רשות שדות התעופה ורשות ההגירה והאוכלוסין כדי לפתור את הבעיה הנקודתית שנוצרה.

ענת סתיו: אנחנו בהחלט ערים לדבר ומטפלים כדי שזה לא יקרה שוב.

יעקב מרגי: תראי, אני לא רוצה לשפוט את הציבור, אבל אם יש צוואר בקבוק, אנא תתפרסו ותתפזרו.

יעקב מרגי: למה לרכוב אחד על השני?

יעקב מרגי: למה ככה להדביק אחד את השני?

יעקב מרגי: כנציגי ציבור אנחנו צריכים לדרוש הסברים מהאחראים על המקום, אבל גם הציבור הישראלי צריך להתנהל בצורה אחראית, הגיע הזמן.

יעקב מרגי: אולי הכנסת תתפזר, אבל דובאי וכל השאר לא הולכים להיעלם מהמפה.

יעקב מרגי: מה קרה?

יעקב מרגי: מה הבהלה הזאת?

יעקב מרגי: את אומרת לי שמתקיימים דיונים וזו תקלה חד-פעמית?

ענת סתיו: בעקבות מה שקרה ביום חמישי, יש פגישות של הנהלת משרד התחבורה עם הנהלת רשות ההגירה והאוכלוסין ועם רשות שדות התעופה כדי לפתור את זה.

יעקב מרגי: לא נאריך את התקנות אם זה פלסטר או מס שפתיים.

יעקב מרגי: אם נחזה עוד מחזה כזה שאחד קופץ על השני, שאחד נצמד לשני, שלא שומרים מרחקים, שלא שומרים על ההנחיות שאישרנו כאן, התקנות הבאות לא יאושרו.

רננה שחר: בסדר, אדוני.

רננה שחר: בתוקף סמכותה לפי סעיפים 4 ו-12 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020, ולאחר שהתקיים האמור בסעיף 4(ד)(2)(א) לחוק האמור, מתקינה הממשלה תקנות אלה:

רננה שחר: שעה) (הגבלות על הפעלת שדות תעופה וטיסות), התש"ף-2020 בתקנה 41, במקום "כ"ג בכסלו התשפ"א (9 בדצמבר 2020)" יבוא "כ"ב בטבת התשפ"א (6 בינואר 2021)".

יעקב מרגי: זה שהתקנות האלו ב-6 והתחבורה הן ב-7, האם זה בגלל שהישיבה של הממשלה הייתה בחצות הלילה?

רננה שחר: זה הועבר ביום רביעי או חמישי לוועדה.

רננה שחר: מותר לכם לא לדון, אדוני, ב-24 שעות.

רננה שחר: יש לכם שבועיים כדי לדון.

רננה שחר: אתם החלטתם לדון אחרי הזמן.

יעקב מרגי: לא קיבלתי תשובה.

רננה שחר: זה עבר ב-20:52.

יעקב מרגי: אם נחזה מחזות כאלה כפי שראינו, כנראה לא נעשה מהוועדה פלסטר.

יעקב מרגי: לא נאשר תקנות שאף אחד לא אוכף, שאף אחד לא מתייחס אליהן.

יעקב מרגי: אם הכל אותו דבר, בשביל מה תקנות לקורונה?

יעקב מרגי: אם אפשר לנסוע לכל מקום, אם אפשר לרכוב ולהיצמד אחד לשני, בשביל מה תקנות הקורונה?

יעקב מרגי: אנחנו נאשר את זה בכפוף לאזהרה.

יעקב מרגי: מי בעד אישור התקנות?

יעקב מרגי: אושר.

יעקב מרגי: אין מתנגדים, אין נמנעים, התקנות אושרו.

יעקב מרגי: הישיבה נעולה.